《寄题胡穑斋盆池》
宋代·裘万顷

穑斋主人嗜泉石，一舸来家楚江侧。
水光山色晴逼人，中有轩窗更清绝。
汲泉为池良不恶，坐见涟漪照金碧。
匳开宝鉴大如许，月堕冰轮光欲溢。
何须泰华寻玉井，谩说仇池有仙穴。
个中风露无处著，长为照华洗炎热。
嗟予疎懒真成癖，想像哦诗竟何益。
安得身为穑斋客，醉卧池边听锦瑟。

作者简介：裘万顷（？～1219）南宋诗人。字元量，号竹斋，洪州新建（今江西南昌）人。淳熙十四年进士，历仕吏部架阁、大理司直、江西抚干，性至孝，有节操，有诗集行世，其诗清婉流利，描绘却颇有情致。